Gedagte vir die dag: Agter is soms die regte plek om te weesFoto: Marianne Styan Die belangrikste een onder julle moet wees soos die geringste, en die een wat leiding gee, soos een wat dien. (Lukas 22:26) ”Ons is agter.” Dit hoor studente en skoliere gereeld; kerkmense ook! Wel, dan moet ons opvang, by kom en selfs voor kom. Die immer gewilde vraag is hoe doen ons dit. Dalk is ’n beter vraag: Hoekom doen ons dit? Is voor-wees ’n doel opsigself? Wat beteken dit om voor te wees? Ek weet nie wat dit in ander kringe beteken nie, maar vir Jesus beteken voor-wees dat jy agter inval en almal rondom jou in sy kring dien. Voor-wees is nie vir Jesus om te hardloop vir die beste plek in die ry nie. As jy heeltyd vir voorste plekke hardloop en veg, gaan dit in elk geval net oor jouself. Dan gaan jy gedurig met ander mense meeding. Dan gaan jy jaloers wees as hulle voor jou inskuif. Vir Jesus behaal jy die eerste plek wanneer jy jouself vergeet, minder op jou eie behoeftes ingestel is en wanneer jy ander mense tot ’n lewende seën is.